ย่านชุมชนเก่า: ชุมชนไทขาวหรือลาวพุทธ
ที่อยู่: ตำบลทัพคล้าย อำเภอบ้านไร่ จังหวัดอุทัยธานี ภาคกลาง
ลักษณะสำคัญ: ชุมชนไทขาวหรือลาวพุทธ เป็นชุมชนเกษตรกรรม และชุมชนชาติพันธุ์ของชาวไทขาว (ลาวพุทธ) ซึ่งเป็นกลุ่มชาติพันธุ์ที่มีวัฒนธรรมเป็นเอกลักษณ์ที่สืบเชื้อสายมาจาก "ลาว" แห่งอาณาจักรศรีสัตนาคนหุต และได้อพยพมามายังประเทศไทยเมื่อครั้งเวียงจันทน์ถูกตีแตก ชาวทัพคล้ายจะเรียกตัวเองว่า "ลาวเวียง" ลักษณะภูมิประเทศ ตั้งอยู่บริเวณสองฝั่งของลำห้วยกระเสียว โดยทางฝั่งตะวันตก ของลำห้วยกระเสียวมีบ้านเรือนตั้งอยู่หนาแน่นกว่าจึงเรียกว่าบ้านใหญ่ ส่วนบริเวณตะวันออกนั้นพื้นที่ส่วนใหญ่เป็นป่าและที่ราบทำนา การตั้งบ้านเรือนจะอยู่รวมกันเป็นกลุ่มใหญ่ๆ ตามเครือญาติ  เป็นรูปแบบสมัยใหม่ร่วมกับสมัยเก่า โดยส่วนใหญ่เป็นอาคารไม้เก่า ๒ ชั้น ปลูกกระจายอยู่ตลอดสองข้างถนนในชุมชน ส่วนใหญ่มีอาชีพ ทำนา ทำไร่ และทำสวน มีภูมิปัญญา เช่น การจักสาน ทอผ้า หมอพื้นบ้าน